b'\n_START_ARTICLE_\nCumulus congestus pileus\n_START_PARAGRAPH_\nEn pileus (Latin for kappe) eller kappesky er en horisontal sky som kan oppst\xc3\xa5 over godt utviklede cumulusskyer, vanligvis cumulus congestus eller cumulonimbus calvus, og f\xc3\xa5r det til \xc3\xa5 se ut som om cumulusskyen har en \xc2\xabhette\xc2\xbb, \xc2\xabkappe\xc2\xbb eller \xc2\xabsydvest\xc2\xbb. Disse skyene endrer raskt form. De oppst\xc3\xa5r ved at kraftig vertikal luftstr\xc3\xb8m, gjerne 30-50 km/t, f\xc3\xb8rer fuktig luft raskt oppover, og f\xc3\xa5r luften til \xc3\xa5 kondensere. Dermed er de vanligvis et tegn p\xc3\xa5 at cumulusskyen er i ferd med \xc3\xa5 utvikle seg til en fullt utviklet cumulonimbussky (bygesky) pga. de kraftige vertikale bevegelsene i skyen. De tyder s\xc3\xa5ledes p\xc3\xa5 at intens nedb\xc3\xb8r, kanskje ogs\xc3\xa5 torden, er i vente._NEWLINE_Skyene som f\xc3\xa5r disse kappeskyene over seg, blir gjerne kalt \xc2\xab-sky med kappe\xc2\xbb eller \xc2\xab-sky med pileus\xc2\xbb, for eksempel \xc2\xaben cumulonimbussky med pileus\xc2\xbb.'